Tanja Muravskaja vuonna 2015.
**Tanja Muravskaja** (s. 1978 Pärnu) on virolainen kuvataiteilija. Hänen teoksensa ovat usein valokuvia ja videoita, jotka liittyvät identiteetin ja kansallisuuden teemoihin. Muravskaja on toistuvasti käsitellyt taiteessaan nationalismia sekä siihen liittyviä ristiriitoja nyky-Virossa, jonka kansalaisten etniset taustat ovat moninaisia.

Kansallisen identiteetin jäljillä
---------------------------------

Muravskajan teoksia on luonnehdittu käsitteellisiksi muotokuvasarjoiksi. Kansallisen identiteetin ja kansallistunteen teemat olivat keskiössä teossarjassa *Positions* (2007), jossa Muravskaja kuvasi viron lipun kanssa toisaalta alastomia nuoria taiteilijoita, toisaalta äärioikeistolaisia teinipoikia.

Valokuvasarjassaan *Estonian Race* (2010) Muravskaja lähestyi rodun käsitettä esittämällä sarjan nuorten virolaisten miesten muotokuvia. Yhdenmukaiseen, jopa tieteelliseen tapaan kuvatut kasvot johtivat kysymään, millaiset kasvot ovat aidoimmin tai tyypillisimmin virolaiset. Taiteilija myös kysyi aiheesta akateemisilta asiantuntijoilta. Teossarja oli esillä Kumu-taidemuseossa Tallinnassa vuonna 2010. Siitä on sanottu, että se haastaa pohtimaan historiallisia virheitä ja valtaväestön hallitsevaa asemaa sekä suvaitsevaisuutta.

Vuoden 2015 videoteos *Kolme sisarta* keskittyy seurauksiin, joita syksyllä 2013 käynnistyneellä Ukrainan kriisillä ja sitä seuranneella sodalla on ollut taiteilijan omaan perheeseen. Taiteilijan sukujuuret ovat Ukrainassa, ja osa suvusta elää maassa edelleen. Teoksessa kaksi Muravskajan serkkua – toinen Venäjältä ja toinen Ukrainasta – kertoo eriäviä näkemyksiään Maidanin mielenosoituksista ja niiden seurauksista. Teos oli 2015 esillä Helsingissä Kiasman näyttelyssä *Eri mieltä: nykytaiteen toisinajattelijoita*.

Koulutus
--------

Muravskaja on opiskellut valokuvausta Viron taideakatemiassa Tallinnassa sekä Westminsterin yliopistossa Lontoossa. Hän valmistui taiteen maisteriksi Tallinnasta vuonna 2010. Ennen valokuvaajan opintojaan Muravskaja suoritti median ja journalismin BA-tutkinnon Tallinnan pedagogisessa yliopistossa (1996–2001).

Näyttelyt ja kokoelmat
----------------------

Muravskaja on pitänyt lukuisia yksityisnäyttelyitä Virossa sekä osallistunut ryhmänäyttelyihin eri maissa 2000-luvun alkuvuosista lähtien. Hänen teoksiaan on Kumun sekä Tarton taidemuseon kokoelmissa.

Lähteet
-------

1. ↑  ArtFacts.net: Tanja Muravskaja *ArtFacts.net*. Viitattu 1.5.2017. (englanniksi)
2. 1 2  Nyberg, Patrik ja Vanhala, Jari-Pekka (toim.): *Eri mieltä: nykytaiteen toisinajattelijoita = Demonstrating minds: disagreements in contemporary art*. Nykytaiteen museo Kiasma, 2015. 944004768. ISBN 9789527067208.
3. ↑  Tanja Muravskaja | NOAR *NOAR*. Viitattu 1.5.2017. (viroksi)
4. 1 2 3  Tanja Muravskaja: Artist portfolio (pdf) *tanjamuravskaja.com*. Viitattu 1.5.2017.
5. ↑  United States of Europe : A travelling exhibition about European identity and today’s Europe. *www.go-use.eu*.  Arkistoitu 27.11.2015. Viitattu 1.5.2017. (englanniksi)
6. ↑  Erimieliset sisaret | Kiasma-blogi *Kiasma-blogi*.  30.12.2015. Viitattu 1.5.2017.
7. 1 2  CV – Tanja Muravskaja Center for Contemporary Arts Estonia.  Arkistoitu 15.4.2017. Viitattu 1.5.2017.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* VIAF

 |

 |